কংগ্রেস সভাপতি রাহুলের মতে, নোটবন্দি হল প্রধানমন্ত্রীর স্বেচ্ছাচারের অন্যতম উদাহরণ। তা ছিল দেশের ইতিহাসের অন্যতম বিপর্যয়। সারা দেশে লাইনে দাঁড়িয়ে টাকা তুলতে গিয়ে অন্তত ১২০ জনের মৃত্যু হয়েছে। এখন সরকার নতুন নতুন লক্ষ্যের কথা বলছে। প্রাক্তন প্রধানমন্ত্রী মনমোহন মূলত অর্থনীতির কথাই বলেছেন। তাঁর কথায়, ‘নোটবন্দির ক্ষত দু’বছর পরও সমান ভাবে অনুভূত হচ্ছে। জিডিপি কমেছে, ছোট ও মাঝারি ব্যবসায়ীদের ব্যবসা শেষ হয়ে গিয়েছে, জিডিপি যে কমবে, তা আমি তখনই বলেছিলাম। দেশের অর্থনীতি উথালপাথাল হয়ে গিয়েছে এই এক সিদ্ধান্তে। দলের কাজে এ দিন কলকাতায় ছিলেন প্রবীণ কংগ্রেস নেতা চিদম্বরম। তিনি বলেন, ‘সরকার এখন রিজার্ভ ব্যাঙ্কের কাছে ১ লক্ষ কোটি টাকা চাইছে। রিজার্ভ ব্যাঙ্কের গভর্নরের কাছে এখন দু’টি পথ খোলা। হয় তাঁকে ওই টাকা দিতে হবে, নতুবা তাঁকে ইস্তফা দিতে হবে। ১৯ নভেম্বর বোর্ডের সভার দিকে এখন গোটা দেশ তাকিয়ে আছে।’সিপিএমের সাধারণ সম্পাদক সীতারাম ইয়েচুরি বলেন, ‘নোটবন্দি সন্ত্রাসবাদ বন্ধ করতে পারেনি, দুনীর্তি বন্ধ করতে পারেনি, বন্ধ করতে পারেনি জাল নোটের কারবার। তবে নোটবন্দি দেশের অর্থনীতিকেই ধ্বংস করে দিয়েছে।’